b'\n_START_ARTICLE_\nPiknometer\n_START_PARAGRAPH_\nPiknom\xc3\xa9ter je merilna priprava za merjenje gostote kapljevin ali majhnih teles. Sestavljen je iz stekleni\xc4\x8dke z bru\xc5\xa1enim vratom in prilegajo\xc4\x8dega se preluknjanega zama\xc5\xa1ka. Piknometer ima umerjeno prostornino pri neki temperaturi. \xc4\x8ce merimo pri druga\xc4\x8dni temperaturi, ga moramo umeriti tako, da ga napolnimo s kapljevino, katere temperaturno raztezanje poznamo (npr. vodo) in s tehtanjem dolo\xc4\x8dimo njegovo maso. Ko od\xc5\xa1tejemo maso praznega piknometra in delimo z gostoto znane raztopine, prebrano iz tabel, lahko izra\xc4\x8dunamo prostornino piknometra pri dani temperaturi. Meritev ponovimo s kapljevino, katere gostoto \xc5\xbeelimo dolo\xc4\x8diti, tako, da znova stehtamo piknometer in maso kapljevine delimo z izmerjeno prostornino piknometra pri dani temperaturi.'